በታኞቹ — በሉ ሲላቸው — ንዴት ሲያስገነፍላቸው — ከማይታወቁበት ህቡዕ ስፍራ ላይ ሆነው — እንደ ደመና በላያቸው ባጠላባቸው ጨቋኛቸው ላይ — እና እርሱኑ ደግፈው በቆሙት ሁሉ ላይ — የታጠቁትን የቃላት እሩምታ — አውቶማቲክ ላይ ከፍተው — እንደጉድ ያንበለብሉታል — ‹‹አውሬ!››፣ ‹‹ገዳይ!›› ‹‹አፋኝ!›› ‹‹ፋሺስት!›› ‹‹ሽል!›› ‹‹ጭንግፍ!›› ‹‹ቀማኛ!›› ‹‹በዝባዥ!›› ‹‹አራጅ!›› ወዘተ ወዘተ በሚሉ የትየለሌ አስደንጋጭ ቅፅሎች — ስሙን እየጠሩ — ‹‹በሌሊን ስም!›› ይገስፁታል — ‹‹በማርክስ ስም!›› ያከናንቡታል — ‹‹በሰፊው ህዝብ ስም!›› ያሳቅሉታል — በኢትዮጵያ ስም ይገዝቱታል — ወደጥልቁ ሊጥሉት — ያን ‹‹በል በለው በል በለው!›› ብቻ የነበረ — የጠመንጃ አምባገነንነት መንፈስ፡፡ የእኒያ ልባም በታኞች መባዘን — አንዳንዴ የምራቸውን ያሳዝኑኛል፡፡ ባለጠመንጃውን አምባገነን — ‹‹ብዔል ዜቡል››ን — ያለጠብመንጃ — ወደ ጥለቁ በቃላት ሊጥሉት ማሰባቸው፣ — እና ብዔል ዜቡልን ለማውረድ እየገሰፁ — ከነውድ ህይወታቸው ወደ መቃብር መውረዳቸው — አኗኗራቸው፣ እና አሟሟታቸው ያሳዝነኛል!!
